গোলপার্ক থেকে শুরু করে গড়িয়াহাট হয়ে দেশপ্রিয় পার্ক। দক্ষিণ কলকাতার এই দীর্ঘ এলাকার ফুটপাথ বরাবর খাবারের দোকানগুলিতে বুধবার পরিদর্শন করলেন কলকাতা পুরসভার স্বাস্থ্য দফতরের কর্মীরা। বাদ যায়নি এলাকার ছোট বড় বিভিন্ন হোটেল এবং রেস্তরাঁগুলিও। তাদের খাবারের মান বজায় আছে কিনা এবং খাদ্যে কোনওরকম ভেজাল উপকরণ ব্যবহৃত হচ্ছে কিনা তা খতিয়ে দেখতেই পুজোর মুখে এই পরিদর্শন বলে জানা গিয়েছে।
পরিদর্শনের পরে পুর প্রতিনিধিরা জানান, এই অঞ্চলের প্রতিটি খাবার বিক্রেতাকে নির্দেশ দেওয়া হয়েছে, খাবারের পাত্রের ওপরে শালপাতা অথবা কলাপাতা রেখে খাবার পরিবেশন করতে হবে। বিকল্প হিসেবে কাগজের থালা ব্যবহার করে তা ফেলে দেওয়া যেতে পারে। এই এলাকায় কিছু বরফ এবং রং বাজেয়াপ্ত করা হয়েছে। 
বিভিন্ন ফুড জোনে সর্বক্ষণের জন্য জলের উৎস থাকা প্রয়োজন। সেই ব্যাপারে ব্যবস্থা নেওয়ার কথা ভাবা হচ্ছে বলে জানালেন পুরসভার স্বাস্থ্য দফতরের মেয়র পারিষদ অতীন ঘোষ। অতীন বলেন,‘‘রাস্তার ধারে দু’টি একটি দোকান ছাড়া বেশিরভাগ দোকানেই খাবারের মান ভাল।’’